เงินทุนสำรองยังขยับขึ้น
โพสต์ทูเดย์ - ทุนสำรองฯ ยังขยับขึ้นต่อ สัปดาห์เดียวเพิ่ม 1,800 ล้านเหรียญสหรัฐบาทปิดสุดสัปดาห์อ่อนค่า
20 ก.พ. 2559

โพสต์ทูเดย์ - ทุนสำรองฯ ยังขยับขึ้นต่อ สัปดาห์เดียวเพิ่ม 1,800 ล้านเหรียญสหรัฐบาทปิดสุดสัปดาห์อ่อนค่า
ธนาคารแห่งประเทศไทย รายงานตัวเลขทุนสำรองเงินตราต่างประเทศของไทย ณ วันที่ 12 ก.พ. 2559 อยู่ที่ 165.6 พันล้านเหรียญสหรัฐ คิดเป็น 5,915.232 พันล้านบาท (เมื่อคิดจากอัตราแลกเปลี่ยน 35.72 บาท/เหรียญสหรัฐ) เพิ่มขึ้น 1,800 ล้านเหรียญสหรัฐ หรือ 64,296 ล้านบาท เทียบกับวันที่ 5 ก.พ. 2559 ที่มีทุนสำรองฯ 163.8 พันล้านเหรียญสหรัฐ หรือ 5,850.9 พันล้านบาท 
สำหรับฐานะฟอร์เวิร์ดสุทธิของไทย ณ วันที่ 12 ก.พ. 2559 อยู่ที่ 1.18 หมื่นล้านเหรียญสหรัฐ หรือ 4.21 แสนล้านบาท เพิ่มขึ้น 2,500 ล้านเหรียญสหรัฐ เมื่อเทียบกับวันที่ 5 ก.พ. 2559 ที่มี 9,300 ล้านเหรียญสหรัฐ หรือ 3.32 แสนล้านบาท
ด้านความเคลื่อนไหวค่าเงินบาทนักบริหารเงินจากธนาคารพาณิชย์ กล่าวว่า ค่าเงินบาทปิดวันที่ 19 ก.พ. 2559 ที่ระดับ 35.72 บาท/เหรียญสหรัฐ อ่อนค่าจากเปิดตลาดช่วงเช้าที่ 35.63 บาท/เหรียญสหรัฐ โดยค่าเงินบาทเคลื่อนไหวตามค่าเงินภูมิภาค เนื่องจากเงินเหรียญสหรัฐกลับมาแข็งค่า โดยระหว่างวันเงินบาทเคลื่อนไหวในกรอบ 35.57-35.74 บาท/เหรียญสหรัฐ
“ทิศทางเงินบาทวันนี้อ่อนค่าตามภูมิภาค เนื่องจากเงินเหรียญสหรัฐแข็งค่า โดยหลังจากเปิดตลาด เงินบาททยอยอ่อนค่าสลับทรงตัว โดยนักลงทุนอยู่ระหว่างติดตามอัตราเงินเฟ้อของสหรัฐ และดัชนีค้าปลีกของอังกฤษ” นักบริหารเงิน ระบุ